กระทรวงแรงงาน เตรียมเปิดศูนย์ที่นี่มีงานทำพร้อมกันทั่วประเทศ ในวันที่ 19 กรกฎาคมนี้
กระทรวงแรงงาน เตรียมเปิดศูนย์ที่นี่มีงานทำพร้อมกันทั่วประเทศ ในวันที่ 19 กรกฎาคมนี้เพื่อมุ่งช่วยเหลือผู้จบปริญญาตรีให้มีงานทำ

พล.ต.อ.อดุลย์  แสงสิงแก้ว รัฐมนตรีว่าการกระทรวงแรงงาน พร้อมด้วยผู้บริหารกระทรวงแรงงาน ตรวจเยี่ยมการเตรียมความพร้อมเปิดศูนย์ที่นี่มีงานทำ (Job Ready Center) ณ ศูนย์บริการจัดหางานเพื่อคนไทย กรุงเทพมหานคร โดย พล.ต.อ.อดุลย์ แสงสิงแก้ว กล่าวว่า กระทรวงแรงงานพร้อมเปิดดำเนินการศูนย์ที่นี่มีงานทำพร้อมกันทั่วประเทศ อย่างเป็นทางการในวันที่ 19 กรกฎาคม 2561 เวลา 09.00 น. โดยมี พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม เป็นประธาน ซึ่งศูนย์ที่นี่มีงานทำ จัดตั้งขึ้นเพื่อให้บริการบัณฑิตผู้จบปริญญาตรีที่ว่างงาน อาทิ ลงทะเบียนจัดหางาน จับคู่ตำแหน่งงานกับคนหางาน ให้คำปรึกษาแนะแนวอาชีพ การฝึกอบรมเพิ่มทักษะการทำงาน เป็นต้น โดยนำร่องในพื้นที่ 11 จังหวัด ได้แก่ จังหวัดเชียงใหม่ พิษณุโลก พระนครศรีอยุธยา ปราจีนบุรี นครราชสีมา ขอนแก่น ชลบุรี ระยอง สุราษฎร์ธานี สงขลา และกรุงเทพมหานคร

ศูนย์ที่นี่มีงานทำทั้ง 11 แห่ง จะดำเนินการตามแนวทางประชารัฐโดยร่วมมือกับทั้งภาครัฐและภาคเอกชน อาทิ คณะกรรมการร่วมภาคเอกชน 3 สถาบัน (กกร.) คือ สภาหอการค้าแห่งประเทศไทย สภาอุตสาหกรรมแห่งประเทศไทย สมาคมธนาคารไทย รวมทั้งสถานประกอบการในจังหวัด เพื่อร่วมกันแก้ไขปัญหาผู้จบปริญญาตรีว่างงานและสร้างโอกาสการมีงานทำของคนไทย